b'\n_START_ARTICLE_\nDeklica veka\n_START_SECTION_\nVsebina\n_START_PARAGRAPH_\nDeklica je pometala in na\xc5\xa1la krajcar. Za ta krajcar je kupila piskrc in je \xc5\xa1la jagode nabirat. Tam jo je zajela no\xc4\x8d. Deklica je prekucnila piskr\xc4\x8dek in zlezla vanj, da bi preno\xc4\x8devala. Kmalu je prifr\xc4\x8dala muha in prosila, ali sme pod streho._NEWLINE_Deklica pravi:\xc2\xa0\xc2\xbbKar sentr pojdi, zate bo \xc5\xbee \xc5\xa1e kaj kraja.\xc2\xab\xc2\xa0Komaj je muha notri, prileze \xc5\xbeabica, potrka in vpra\xc5\xa1a:\xc2\xa0\xc2\xbbKdo je tam notri?\xc2\xab_NEWLINE_Deklica pravi:\xc2\xa0\xc2\xbbJaz, sirota deklica in muha pobrculja.\xc2\xab_NEWLINE_Tudi \xc5\xbeabica prosi za streho, deklica pa jo povabi:\xc2\xa0\xc2\xbbNo, pa pridi \xc5\xa1e ti sentr, se bomo \xc5\xbee stisnile!\xc2\xab Potem priska\xc4\x8de \xc5\xa1e zaj\xc4\x8dek, potrka in vpra\xc5\xa1a:\xc2\xa0\xc2\xbbKdo je tam notri?\xc2\xab_NEWLINE_\xc2\xbbJaz, sirota deklica, muha pobrculja in \xc5\xbeabica pokrculja!\xc2\xab\xc2\xa0Zajec prosi:\xc2\xa0\xc2\xbbAli daste \xc5\xa1e meni malo prostora?\xc2\xab_NEWLINE_\xc2\xbbKar sko\xc4\x8di sentr, bo nam pa topleje!\xc2\xab\xc2\xa0Pozneje pride \xc5\xa1e lisica:\xc2\xa0\xc2\xbbKdo je tam notri?\xc2\xab\xc2\xa0\xc2\xbbJaz, sirota deklica, muha pobrculja, \xc5\xbeabica pokrculja in zajec \xe2\x80\x94 novi hlapec!\xc2\xab_NEWLINE_\xc2\xbbBo pa \xc5\xa1e zame kak koti\xc4\x8dek,\xc2\xab\xc2\xa0pravi lisica in se zmuzne noter._NEWLINE_Pono\xc4\x8di pricota \xc5\xa1e medved in vpra\xc5\xa1a:\xc2\xa0\xc2\xbbKdo je tam notri?\xc2\xab_NEWLINE_\xc2\xbbJaz, sirota deklica, muha pobrculja, \xc5\xbeabica pokrculja, zajec \xe2\x80\x94 novi hlapec in lisica pridna deklica!\xc2\xab_NEWLINE_Medved pa ni\xc4\x8d ne prosi, marve\xc4\x8d se kar ba\xc5\xa1e noter._NEWLINE_Toda piskr\xc4\x8dek po\xc4\x8di, deklica pa veka.\n_START_SECTION_\nAnaliza pravljice\n_START_PARAGRAPH_\nPravljica pripoveduje o deklici, ki je med pometanjem na\xc5\xa1la krajcar. Z njim je kupila piskr\xc4\x8dek in od\xc5\xa1la nabirat jagode. Ker pa jo je med nabiranjem zajela no\xc4\x8d, ji ni preostalo drugega kot to, da piskr\xc4\x8dek prekucne in preno\xc4\x8di v njem. Kmalu za tem je k njej priletela muha pobrculja in deklico prosila, \xc4\x8de jo vzame pod streho. Ta jo je sprejela. Komaj dobro sta se namestili, \xc5\xbee spet je nekaj potrkalo. Bila je \xc5\xbeabica pokrculja. Zanimalo jo je kdo je pod piskr\xc4\x8dkom in deklica ji je odgovorila. Tudi ona je prosila za streho nad glavo in tudi njo je deklica povabila notri. Tako sta kasneje z istim razlogom pri\xc5\xa1la \xc5\xa1e zajec \xe2\x80\x93 novi hlapec in lisica pridna deklica. Pono\xc4\x8di pa je kot zadnji k njim pri\xc5\xa1el medved in prav tako vpra\xc5\xa1al kdo vse je pod pisk\xc4\x8dkom. Ko je dobil odgovor se je brez pro\xc5\xa1nje za\xc4\x8del basati v majhen piskr\xc4\x8dek. Tako je ta po\xc4\x8dil, deklica pa je za\xc4\x8dela vekati.\n_START_SECTION_\nKnji\xc5\xbeevni liki\n_START_PARAGRAPH_\nGlavni: deklica, piskr\xc4\x8dek_NEWLINE__NEWLINE_Stranski: muha pobrculja, \xc5\xbeabica pokrculja, zajec \xe2\x80\x93 novi hlapec, lisica pridna deklica, medved\n_START_SECTION_\nKnji\xc5\xbeevni (dogajalni) \xc4\x8das\n_START_PARAGRAPH_\nNo\xc4\x8d (ni omenjeno, kdaj je deklica pometala, na\xc5\xa1la krajcar, kupila piskr\xc4\x8dek in od\xc5\xa1la nabirat jagode, osrednje dogajanje pa se odvija pono\xc4\x8di).\n_START_SECTION_\nKnji\xc5\xbeevni (dogajalni) kraj\n_START_PARAGRAPH_\nNeznan (predvidevamo lahko, da se osrednja zgodba dogaja v gozdu, kjer rastejo jagode in \xc5\xbeivijo omenjene \xc5\xbeivali), piskr\xc4\x8dek.\n_START_SECTION_\nTema\n_START_PARAGRAPH_\nBivanjska (pravljica opisuje trnutni bivanjski polo\xc5\xbeaj deklice in \xc5\xbeivali).\n_START_SECTION_\nMotivi\n_START_PARAGRAPH_\nDeklica, krajcar, piskr\xc4\x8dek, jagode, no\xc4\x8d, muha pobrculja, \xc5\xbeabica pokrculja, zajec \xe2\x80\x93 novi hlapec, lisica pridna deklica, medved,\xe2\x80\xa6\n_START_SECTION_\nPripovedovalec\n_START_PARAGRAPH_\nTretjeosebni, vsevedni. Pogost je tudi dvogovor med deklico in \xc5\xbeivaljo, ki jo ogovori.\n_START_SECTION_\nNauk besedila\n_START_PARAGRAPH_\nDobrota je sirota!!!\n_START_SECTION_\nFunkcije likov\n_START_PARAGRAPH_\nJunak prejme \xc4\x8dude\xc5\xbeno sredstvo_NEWLINE_Deklica, ki po teoriji Vladimirja J. Proppa predstavlja junaka, na za\xc4\x8detku zgodbe prejme \xc4\x8dude\xc5\xbeno sredstvo \xe2\x80\x93 piskr\xc4\x8dek. Ta pa ima \xc4\x8dude\xc5\xbeno lastnost \xe2\x80\x93 velikost. Kljub svoji majhnosti, lahko nudi preno\xc4\x8di\xc5\xa1\xc4\x8de deklici, muhi, \xc5\xbeabici, zajcu in lisici. Propp v svojem delu]Morfologija pravljice \xc4\x8dude\xc5\xbena sredstva razdeli na \xc5\xbeivali, predmete (iz katerih se pojavijo \xc4\x8dude\xc5\xbeni pripomo\xc4\x8dki), predmete (ki imajo \xc4\x8dude\xc5\xbeno lastnost) in lastnosti (ki jih junak prejme neposredno). V primeru obravnavanega besedila, pripada piskr\xc4\x8dek kot \xc4\x8dude\xc5\xbeno sredstvo predmetom, ki imajo \xc4\x8dude\xc5\xbeno lastnost. Prav tako pa lo\xc4\x8di tudi oblike prejema tega \xc4\x8dude\xc5\xbenega sredstva. V na\xc5\xa1em primeru deklica piskr\xc4\x8dek (\xc4\x8dude\xc5\xbeno sredstvo) kupi s krajcarjem, ki ga najde med pometanjem. Tako spada v \xc4\x8detrto kategorijo prejema \xc4\x8dude\xc5\xbenega sredstva, ki pravi sredstvo se proda in kupi.'